### NN 74/2025 (30.4.2025.), Statut Hrvatskog zavoda za zdravstveno osiguranje

Hrvatski zavod za zdravstveno osiguranje

972

Na osnovi članka 103. stavka 1. točke 1. Zakona o obveznom zdravstvenom osiguranju (»Narodne novine«, broj 80/13., 137/13., 98/19. i 33/23.) i članka 54. stavka 1. Zakona o ustanovama (»Narodne novine«, broj 76/93., 29/97., 47/99., 35/08., 127/19. i 151/22.), Upravno vijeće Hrvatskog zavoda za zdravstveno osiguranje na 23. sjednici održanoj 31. ožujka 2025. godine donijelo je

STATUT

HRVATSKOG ZAVODA ZA ZDRAVSTVENO OSIGURANJE

DIO PRVI
 OPĆE ODREDBE

Članak 1.

Ovim se Statutom uređuje:

1. naziv i sjedište Hrvatskog zavoda za zdravstveno osiguranje (u daljnjem tekstu: Zavod)

2. pravni položaj, zastupanje i predstavljanje Zavoda

3. ustrojstvo Zavoda, naziv i sjedište njegovih ustrojstvenih jedinica

4. pečat i vizualni identitet Zavoda

5. djelatnost Zavoda

6. poslovi ustrojstvenih jedinica Zavoda

7. tijela Zavoda i djelokrug njihova rada

8. imovina Zavoda

9. financiranje i financijsko poslovanje Zavoda

10. opći akti Zavoda

11. javnost rada Zavoda

12. tajnost podataka

13. druga pitanja značajna za obavljanje djelatnosti i poslovanja Zavoda.

Članak 2.

Izrazi koji se koriste u ovom Statutu, a imaju rodno značenje odnose se jednako na muški i ženski rod.

Članak 3.

Zavod je osnovan Zakonom o zdravstvenom osiguranju (»Narodne novine«, broj 75/93.).

Članak 4.

(1) Zavod je javna ustanova na koju se primjenjuju propisi o ustanovama, ako Zakonom o obveznom zdravstvenom osiguranju (»Narodne novine«, broj 80/13., 137/13., 98/19. i 33/23. – u daljnjem tekstu: Zakon) nije drukčije određeno.

(2) Zavod ima svojstvo pravne osobe s pravima, obvezama i odgovornošću utvrđenim Zakonom i ovim Statutom.

(3) Zavod organizira i provodi poslove obveznoga zdravstvenog osiguranja u okviru kojih osigurava prava za slučaj ozljede na radu i profesionalne bolesti, mjere specifične zdravstvene zaštite radnika u skladu sa zakonom kojim se uređuje zdravstvena zaštita, posebnim zakonima i pravilnicima donesenim na temelju tih zakona te poslove dopunskoga i dodatnoga zdravstvenog osiguranja u skladu sa zakonom kojim se uređuje dobrovoljno zdravstveno osiguranje, kao i poslove u vezi provedbe zakona kojim se uređuju rodiljne i roditeljske potpore.

(4) U rješavanju o pravima i obvezama iz obveznoga zdravstvenog osiguranja, dopunskoga i dodatnoga zdravstvenog osiguranja te o pravima na rodiljne i roditeljske potpore Zavod ima javne ovlasti.

DIO DRUGI
 NAZIV I SJEDIŠTE ZAVODA

Članak 5.

(1) Zavod obavlja svoju djelatnost, posluje i sudjeluje u pravnom prometu pod nazivom »HRVATSKI ZAVOD ZA ZDRAVSTVENO OSIGURANJE«.

(2) Naziv Zavoda mora se istaknuti na zgradi u kojoj je njegovo sjedište, odnosno u kojoj obavlja djelatnost radi koje je osnovan.

Članak 6.

Sjedište Zavoda je u Zagrebu, na adresi Margaretska ulica broj 3.

DIO TREĆI
 PRAVNI POLOŽAJ, ZASTUPANJE I PREDSTAVLJANJE ZAVODA

Članak 7.

(1) Zavod je javna ustanova koja se upisuje u sudski registar.

(2) Zavod se upisuje i u registar ili drugu evidenciju ustanova, ako je to utvrđeno zakonom ili drugim propisom.

Članak 8.

Zavod posluje samostalno i obavlja svoju djelatnost pod uvjetima i na način određen Zakonom, drugim propisom, ovim Statutom i drugim općim aktima Zavoda.

Članak 9.

Zavod predstavlja i zastupa ravnatelj, a u okviru djelatnosti upisane u sudski registar, uz ograničenja utvrđena ovim Statutom.

DIO ČETVRTI
 USTROJSTVO ZAVODA

Članak 10.

(1) Radi nesmetanog, djelotvornog, ekonomičnog i svrhovitog obavljanja djelatnosti Zavoda iz članaka 17. do 20. ovoga Statuta te dostupnosti ostvarivanja prava iz obveznoga, dopunskoga i dodatnoga zdravstvenog osiguranja kao i prava iz sustava rodiljnih i roditeljskih potpora svim osiguranim osobama Zavod obavlja stručne, pravne, financijske, administrativne i druge poslove u sljedećim ustrojstvenim jedinicama:

– središnjoj ustrojstvenoj jedinici

– područnim ustrojstvenim jedinicama.

(2) Ustrojstvene jedinice Zavoda obavljaju poslove iz djelatnosti Zavoda pod nazivom Zavoda i svojim nazivom, pri čemu moraju navesti naziv Zavoda i svoje sjedište s punom adresom sjedišta.

Članak 11.

(1) Naziv središnje ustrojstvene jedinice Zavoda je Direkcija, sa sjedištem u Zagrebu, na adresi Margaretska ulica broj 3.

(2) Nazivi područnih ustrojstvenih jedinica su:

1. Područni ured Bjelovar, sa sjedištem u Bjelovaru, za područje Bjelovarsko-bilogorske županije

2. Područni ured Čakovec, sa sjedištem u Čakovcu, za područje Međimurske županije

3. Područni ured Dubrovnik, sa sjedištem u Dubrovniku, za područje Dubrovačko-neretvanske županije

4. Područni ured Gospić, sa sjedištem u Gospiću, za područje Ličko-senjske županije

5. Područni ured Karlovac, sa sjedištem u Karlovcu, za područje Karlovačke županije

6. Područni ured Koprivnica, sa sjedištem u Koprivnici, za područje Koprivničko-križevačke županije

7. Područni ured Krapina, sa sjedištem u Krapini, za područje Krapinsko-zagorske županije

8. Područni ured Osijek, sa sjedištem u Osijeku, za područje Osječko-baranjske županije

9. Područni ured Požega, sa sjedištem u Požegi, za područje Požeško-slavonske županije

10. Područni ured Pazin, sa sjedištem u Pazinu, za područje Istarske županije

11. Područni ured Rijeka, sa sjedištem u Rijeci, za područje Primorsko-goranske županije

12. Područni ured Sisak, sa sjedištem u Sisku, za područje Sisačko-moslavačke županije

13. Područni ured Slavonski Brod, sa sjedištem u Slavonskom Brodu, za područje Brodsko-posavske županije

14. Područni ured Split, sa sjedištem u Splitu, za područje Splitsko-dalmatinske županije

15. Područni ured Šibenik, sa sjedištem u Šibeniku, za područje Šibensko-kninske županije

16. Područni ured Varaždin, sa sjedištem u Varaždinu, za područje Varaždinske županije

17. Područni ured Vinkovci, sa sjedištem u Vinkovcima, za područje Vukovarsko-srijemske županije

18. Područni ured Virovitica, sa sjedištem u Virovitici, za područje Virovitičko-podravske županije

19. Područni ured Zadar, sa sjedištem u Zadru, za područje Zadarske županije

20. Područni ured Zagreb, sa sjedištem u Zagrebu, za područje Grada Zagreba i Zagrebačke županije.

(3) Radi dostupnosti ostvarivanja prava osiguranih osoba iz obveznoga, dopunskoga i dodatnoga zdravstvenog osiguranja, kao i prava na rodiljne i roditeljske potpore osnivaju se ispostave kao unutarnje ustrojstvene jedinice područnih ureda Zavoda.

(4) Ispostave područnih ureda Zavoda osnivaju se općim aktom o unutarnjem ustrojstvu i sistematizaciji radnih mjesta Zavoda.

Članak 12.

Općim aktom o unutarnjem ustrojstvu i sistematizaciji radnih mjesta Zavoda utvrđuju se, u skladu sa Zakonom i ovim Statutom, unutarnje ustrojstvene jedinice Direkcije Zavoda, unutarnje ustrojstvene jedinice područnih ureda Zavoda, njihov naziv i djelokrug rada, kao i naziv i broj ispostava područnih ureda Zavoda i djelokrug njihovog rada te odgovornost u vezi s upravljanjem i radom područnih ureda Zavoda i njihovih ispostava, radna mjesta, okvirni broj potrebnih radnika, opći i posebni uvjeti za obavljanje poslova iz djelatnosti Zavoda, kao i druga pitanja značajna za obavljanje djelatnosti Zavoda.

DIO PETI
 PEČAT ZAVODA I VIZUALNI IDENTITET ZAVODA

Pečat Zavoda

Članak 13.

(1) Na javnim ispravama koje izdaje rješavajući upravne stvari na temelju javnih ovlasti utvrđenih Zakonom odnosno posebnim zakonima Zavod upotrebljava pečat s grbom Republike Hrvatske i nazivom i sjedištem Zavoda odnosno nazivom i sjedištem područnog ureda Zavoda ili kvalificirani elektronički pečat Zavoda.

(2) Pečat s grbom Republike Hrvatske okruglog je oblika, promjera 38 milimetara.

(3) U gornjem polukrugu pečata urezane su riječi: »REPUBLIKA HRVATSKA«, a u donjem polukrugu riječi: »HRVATSKI ZAVOD ZA ZDRAVSTVENO OSIGURANJE«.

(4) U sredini pečata urezan je grb Republike Hrvatske.

(5) U donjem polukrugu pečata urezana je riječ: »ZAGREB«, u sljedećem polukrugu riječ: »DIREKCIJA« odnosno naziv i sjedište područnog ureda Zavoda.

(6) Svaki pečat ima svoj broj koji se nalazi iznad grba Republike Hrvatske.

(7) Naručivanje, uporaba i zamjena pečata s grbom Republike Hrvatske obavlja se na način propisan posebnim zakonom.

Članak 14.

(1) Na svim drugim aktima, koje Zavod ne donosi na temelju javnih ovlasti, Zavod upotrebljava pečat bez grba Republike Hrvatske.

(2) Pečat bez grba Republike Hrvatske okruglog je oblika, promjera 30 milimetara.

(3) U krugu pečata urezane su riječi: »HRVATSKI ZAVOD ZA ZDRAVSTVENO OSIGURANJE«, u sredini pečata urezana je riječ: »DIREKCIJA«, a ispod toga riječ: »ZAGREB« odnosno naziv i sjedište područnog ureda Zavoda.

(4) Svaki pečat ima svoj broj koji se nalazi ispod riječi: »ZAGREB« odnosno ispod naziva mjesta sjedišta područnog ureda Zavoda.

(5) Odlukom ravnatelja Zavoda utvrđuje se način upotrebe i broj pečata te osobe odgovorne za njihovo čuvanje.

Vizualni identitet Zavoda

Članak 15.

U svom poslovanju Zavod koristi oznake svog vizualnog identiteta u obliku loga i logotipa te druge oblike vizualnog označavanja.

DIO ŠESTI
 DJELATNOST ZAVODA

Članak 16.

Djelatnost Zavoda je provođenje obveznoga, dopunskoga i dodatnoga zdravstvenog osiguranja te prava iz sustava rodiljnih i roditeljskih potpora u dijelu u kojem je za provedbu tih prava ovlašten zakonom kojim se uređuju rodiljne i roditeljske potpore.

Obvezno zdravstveno osiguranje

Članak 17.

(1) U provedbi prava iz obveznoga zdravstvenog osiguranja Zavod obavlja sljedeće poslove:

1. provodi politiku razvoja i unapređivanja zdravstvene zaštite iz obveznoga zdravstvenog osiguranja

2. obavlja poslove u vezi s ostvarivanjem prava osiguranih osoba iz obveznoga zdravstvenog osiguranja, brine se o zakonitom ostvarivanju tih prava te im pruža stručnu pomoć u ostvarivanju prava i zaštiti njihovih interesa

3. provodi prvostupanjski i drugostupanjski upravni postupak u rješavanju o pravima i obvezama osiguranih osoba iz obveznoga zdravstvenog osiguranja te upravni akt ovlaštena službena osoba ovjerava vlastoručnim potpisom i otiskom službenog pečata Zavoda ili kvalificiranim elektroničkim potpisom ili kvalificiranim elektroničkim pečatom Zavoda

4. planira novčana sredstva obveznoga zdravstvenog osiguranja te plaća usluge ugovornim subjektima Zavoda na temelju ispostavljenih računa i povijesti bolesti, otpusnih pisama odnosno druge odgovarajuće dokumentacije

5. daje mišljenje osnivaču zdravstvene ustanove o opravdanosti osnivanja zdravstvene ustanove u mreži javne zdravstvene službe te daje mišljenje zdravstvenom radniku o opravdanosti osnivanja privatne prakse u mreži javne zdravstvene službe

6. daje prijedloge ministru nadležnom za zdravstvo za izradu plana i programa mjera zdravstvene zaštite iz obveznoga zdravstvenog osiguranja i plana i programa mjera specifične zdravstvene zaštite

7. predlaže ministru nadležnom za zdravstvo opseg prava na zdravstvenu zaštitu iz obveznoga zdravstvenog osiguranja

8. obavlja poslove ugovaranja s provoditeljima zdravstvene zaštite

9. utvrđuje cijenu zdravstvene zaštite u ukupnom iznosu za punu vrijednost pojedine zdravstvene usluge iz obveznoga zdravstvenog osiguranja, uz suglasnost ministra nadležnog za zdravstvo

10. plaća usluge ugovornim subjektima Zavoda za ugovorenu i izvršenu zdravstvenu zaštitu

11. obavlja nadzor i kontrolu nad ispunjavanjem ugovornih obveza ugovornih subjekata Zavoda u skladu sa Zakonom, propisima donesenim na temelju Zakona, općim aktima Zavoda i sklopljenom ugovoru

12. obavlja nadzor i kontrolu nad korištenjem privremene nesposobnosti odnosno spriječenosti za rad osiguranika, odnosno utvrđivanje postojanja medicinskih indikacija ili drugih razloga za privremenu nesposobnost u skladu sa Zakonom i propisima donesenih na temelju Zakona

13. plaća osiguranim osobama novčane naknade iz obveznoga zdravstvenog osiguranja u skladu sa Zakonom, drugim propisima i općim aktima Zavoda

14. podmiruje troškove zdravstvene zaštite koju osigurane osobe koriste u državama članicama Europske unije i državama koje nisu članice Europske unije u skladu s pravnim propisima Europske unije, međunarodnim ugovorima i Zakonom

15. plaća troškove inozemnim zdravstvenim ustanovama za izvršenu zdravstvenu zaštitu osiguranim osobama koje su rješenjem Zavoda upućene na liječenje u inozemstvo u skladu s općim aktom Zavoda

16. utvrđuje način ostvarivanja prava na zdravstvenu zaštitu na teret sredstava Zavoda u slučajevima kada osigurane osobe ne mogu ostvariti zdravstvenu zaštitu kod ugovornih subjekata Zavoda u skladu s općim aktom Zavoda

17. osigurava provedbu propisa Europske unije i međunarodnih ugovora u dijelu koji se odnosi na obvezno zdravstveno osiguranje

18. utvrđuje osnovice, način obračuna i plaćanja, visinu te obveznike obračunavanja i plaćanja doprinosa za obvezno zdravstveno osiguranje, ako Zakonom ili posebnim zakonom nije drukčije propisano

19. utvrđuje osnovicu i stopu te način obračuna i uplate posebnog doprinosa za korištenje zdravstvene zaštite u inozemstvu po privatnom poslu, ako posebnim zakonom nije drukčije propisano

20. obavlja poslove kontrole poslovnih knjiga, financijske dokumentacije i drugih evidencija obveznika uplate doprinosa za obvezno zdravstveno osiguranje radi utvrđivanja točnosti podataka i činjenica o kojima ovisi ostvarivanje prava iz obveznoga zdravstvenog osiguranja

21. vodi evidencije u svrhu osiguravanja podataka za provođenje obveznoga zdravstvenog osiguranja te obavlja nadzor nad ostvarivanjem prava iz obveznoga zdravstvenog osiguranja

22. uređuje ostala pitanja vezana uz ostvarivanje prava i obveza iz obveznoga zdravstvenog osiguranja

23. evidentira, analizira i razmjenjuje podatke koji ne sadrže osobna obilježja s državnim tijelima, ustanovama i drugim pravnim osobama te obavlja konzultacije i daje savjete, a radi unapređenja zdravstvene zaštite, racionalizacije i smanjenja troškova obveznoga zdravstvenog osiguranja

24. provodi istraživanja, statističke obrade i izrađuje izvješća u vezi ostvarivanja prava iz obveznoga zdravstvenog osiguranja za potrebe Zavoda

25. izdaje Europsku karticu zdravstvenog osiguranja sukladno propisima Europske unije

26. obavlja i druge poslove na koje ga obvezuje Zakon odnosno posebni propisi.

(2) Uz poslove iz stavka 1. ovoga članka Zavod kao Nacionalna kontaktna točka prema Zakonu kao i prema zakonu kojim se uređuje obvezno zdravstveno osiguranje i zdravstvena zaštita stranaca u Republici Hrvatskoj pruža informacije o pravima osiguranih osoba na zdravstvenu zaštitu u drugoj državi članici Europske unije u skladu sa propisima Europske unije te pruža informacije osiguranim osobama iz drugih država članica o korištenju zdravstvene zaštite kod ugovornih subjekata Zavoda, kao i kod privatnih provoditelja zdravstvene zaštite koji nisu u ugovornom odnosu sa Zavodom.

(3) Uz poslove iz stavaka 1. i 2. ovoga članka Zavod obavlja i pojedine poslove vezane uz izgradnju i održavanje informacijskog sustava za potrebe provođenja zdravstvene zaštite prema posebnim propisima odnosno posebnom nalogu ministra nadležnog za zdravstvo.

Članak 18.

(1) U provođenju poslova iz članka 17. stavka 2. ovoga Statuta Zavod obavlja sljedeće poslove:

1. omogućava razmjenu informacija o svim elementima korištenja prava na prekograničnu zdravstvenu zaštitu

2. pruža pacijentima informacije o pružateljima zdravstvene zaštite te, na njihov zahtjev, informacije o posebnom pravu pružatelja da pruži usluge ili primijeni bilo kakva ograničenja u svojoj djelatnosti

3. na zahtjev pacijenta pruža odgovarajuće informacije o normama i smjernicama o kvaliteti i sigurnosti utvrđenima zakonodavstvom Republike Hrvatske, uključujući odredbe o nadzoru i ocjeni pružatelja zdravstvene zaštite te informacije o tome koji pružatelji zdravstvene zaštite podliježu tim normama i smjernicama te informacije o dostupnosti bolničkih zdravstvenih ustanova za osobe s invaliditetom

4. pruža informacije o pravima pacijenata, postupcima podnošenja pritužbi i mehanizmima za traženje pravne zaštite prema zakonodavstvu Republike Hrvatske, kao i o pravnim i administrativnim mogućnostima koje su na raspolaganju za rješavanje sporova, uključujući i one u slučaju štete proizašle iz prekogranične zdravstvene zaštite

5. savjetuje se s organizacijama pacijenata, pružateljima zdravstvene zaštite i osiguravateljima zdravstvenog osiguranja

6. surađuje i pruža pomoć nacionalnim kontaktnim točkama u drugim državama članicama te surađuje s Europskom komisijom

7. pruža pacijentima, na njihov zahtjev, podatke za kontakt s nacionalnim kontaktnim točkama u drugim državama članicama

8. pruža pacijentima i zdravstvenim stručnjacima, na njihov zahtjev, informacije o pravima koja imaju u Republici Hrvatskoj u vezi s dobivanjem zdravstvene zaštite, posebno u pogledu odredaba i uvjeta za naknadu troškova i postupaka za dostupnost i utvrđivanje tih prava te za pritužbu ili žalbu i pravnu zaštitu ako pacijenti smatraju da se njihova prava ne poštuju.

(2) Sve informacije iz stavka 1. ovoga članka Zavod, između ostalog, dostavlja prema potrebi elektroničkim sredstvima i u oblicima dostupnim osobama s invaliditetom.

Dopunsko i dodatno zdravstveno osiguranje

Članak 19.

(1) Dopunskim zdravstvenim osiguranjem osigurava se pokriće zakonom propisanog sudjelovanja osiguranih osoba u troškovima zdravstvene zaštite iz obveznoga zdravstvenog osiguranja u skladu sa zakonom kojim se uređuje dobrovoljno zdravstveno osiguranje.

(2) U provedbi dopunskoga zdravstvenog osiguranja Zavod obavlja sljedeće poslove:

1. planira novčana sredstva dopunskoga zdravstvenog osiguranja

2. utvrđuje vrstu i cijenu police dopunskoga zdravstvenog osiguranja

3. obavlja poslove ugovaranja dopunskoga zdravstvenog osiguranja

4. plaća iznos sudjelovanja u troškovima pružene zdravstvene zaštite iz obveznoga zdravstvenog osiguranja ugovornim subjektima Zavoda za osiguranike dopunskoga zdravstvenog osiguranja koje provodi Zavod

5. vodi evidencije u svrhu osiguravanja podataka za provođenje dopunskoga zdravstvenog osiguranja te obavlja nadzor nad uplatom premija

6. vodi postupke za prisilnu naplatu premija

7. obavlja i druge poslove u skladu s posebnim propisima.

(3) Dodatnim zdravstvenim osiguranjem osigurava se viši standard zdravstvene zaštite u odnosu na standard zdravstvene zaštite iz obveznoga zdravstvenog osiguranja te veći opseg prava u odnosu na prava iz obveznoga zdravstvenog osiguranja.

(4) U provedbi dodatnoga zdravstvenog osiguranja Zavod obavlja sljedeće poslove:

1. planira novčana sredstva dodatnoga zdravstvenog osiguranja

2. utvrđuje vrstu i cijenu programa dodatnoga zdravstvenog osiguranja

3. utvrđuje cjenik zdravstvenih usluga u dodatnom zdravstvenom osiguranju

4. obavlja poslove ugovaranja zdravstvenih kapaciteta za provođenje dodatnoga zdravstvenog osiguranja

5. obavlja poslove ugovaranja dodatnoga zdravstvenog osiguranja

6. plaća ugovorenu zdravstvenu zaštitu u dodatnom zdravstvenom osiguranju

7. vodi evidencije u svrhu osiguravanja podataka za provođenje dodatnoga zdravstvenog osiguranja te obavlja nadzor nad uplatom premija

8. vodi postupke za prisilnu naplatu premija.

Rodiljne i roditeljske potpore

Članak 20.

U provedbi prava iz sustava rodiljnih i roditeljskih potpora Zavod obavlja sljedeće poslove:

1. obavlja poslove u vezi s ostvarivanjem prava osiguranih osoba na rodiljne i roditeljske potpore za koje je ovlašten zakonom kojim se uređuju rodiljne i roditeljske potpore, brine se o zakonitom ostvarivanju tih prava te im pruža stručnu pomoć u ostvarivanju prava i zaštiti njihovih interesa

2. provodi prvostupanjski i drugostupanjski upravni postupak u rješavanju o pravima na rodiljne i roditeljske potpore

3. provodi stručno-medicinska vještačenja u postupcima ostvarivanja prava na rodiljne i roditeljske potpore za koje je ovlašten zakonom iz točke 1. ovoga stavka

4. obavlja i druge poslove na koje ga obvezuje zakon iz točke 1. ovoga stavka.

DIO SEDMI
 POSLOVI USTROJSTVENIH JEDINICA ZAVODA

Direkcija Zavoda

Članak 21.

(1) U Direkciji Zavoda obavljaju se sljedeći poslovi u provedbi obveznoga zdravstvenog osiguranja:

1. koordinacija i nadzor u primjeni propisa Europske unije i međunarodnih ugovora, Zakona, drugih propisa, Statuta i drugih općih akata Zavoda, u dijelu koji se odnosi na obvezno zdravstveno osiguranje

2. provođenje politike razvoja i unapređivanja zdravstvene zaštite iz obveznoga zdravstvenog osiguranja

3. poslovi u vezi s ostvarivanjem prava osiguranih osoba, briga o zakonitom ostvarivanju tih prava te pružanje stručne pomoći u ostvarivanju prava i zaštiti njihovih interesa

4. planiranje novčanih sredstava obveznoga zdravstvenog osiguranja te plaćanje usluge ugovornim subjektima Zavoda na temelju ispostavljenih računa i povijesti bolesti, otpusnih pisama odnosno druge odgovarajuće dokumentacije

5. predlaganje ministru nadležnom za zdravstvo opseg prava na zdravstvenu zaštitu iz obveznoga zdravstvenog osiguranja

6. predlaganje ministru nadležnom za zdravstvo izradu plana i programa mjera zdravstvene zaštite iz obveznoga zdravstvenog osiguranja te plana i programa mjera specifične zdravstvene zaštite

7. izrada mišljenja osnivaču zdravstvene ustanove o opravdanosti osnivanja zdravstvene ustanove u mreži javne zdravstvene službe te izrada mišljenja zdravstvenom radniku o opravdanosti osnivanja privatne prakse u mreži javne zdravstvene službe

8. poslovi ugovaranja s provoditeljima zdravstvene zaštite

9. utvrđivanje cijena zdravstvene zaštite u ukupnom iznosu za punu vrijednost pojedine zdravstvene usluge iz obveznoga zdravstvenog osiguranja, uz suglasnost ministra nadležnog za zdravstvo

10. provođenje istraživanja, statističke obrade i izrada izvješća u vezi ostvarivanja prava iz obveznoga zdravstvenog osiguranja

11. utvrđivanje standarda i normativa zdravstvene zaštite iz obveznoga zdravstvenog osiguranja, uključujući i specifičnu zdravstvenu zaštitu, načina provođenja zdravstvene zaštite u okviru utvrđenog standarda te planiranje potrebnih sredstava za njihovo provođenje u okviru planiranih prihoda

12. poslovi u vezi provedbe propisa Europske unije te sudjelovanje u radu tijela Europske komisije za koordinaciju sustava socijalne sigurnosti

13. sudjelovanje u međudržavnim pregovorima s inozemnim nositeljima socijalnog osiguranja u vezi sa zaključenjem novih i provedbom postojećih međunarodnih ugovora u dijelu koji se odnosi na obvezno zdravstveno osiguranje koje provodi Zavod

14. provođenje obveznoga zdravstvenog osiguranja prema propisima Europske unije i međunarodnih ugovora, uključujući i obračun troškova zdravstvene zaštite s inozemnim nositeljima

15. pružanje informacija o pravima osiguranih osoba na zdravstvenu zaštitu u drugoj državi članici Europske unije u skladu sa propisima Europske unije te pružanje informacija osiguranim osobama iz drugih država članica o korištenju zdravstvene zaštite kod ugovornih subjekata Zavoda, kao i kod privatnih provoditelja zdravstvene zaštite koji nisu u ugovornom odnosu sa Zavodom (Nacionalna kontaktna točka) te koordinacija u radu s područnim uredima Zavoda koji rade na tim poslovima

16. pružanje pravne i administrativne pomoći u provedbi propisa Europske unije i međunarodnih ugovora

17. izrada prijedloga općih akata za provedbu obveznoga zdravstvenog osiguranja te drugih općih akata Zavoda

18. provođenje postupaka natječaja, izbora, priprema ugovora i sklapanje ugovora sa provoditeljima zdravstvene zaštite, uključujući i provoditelje specifične zdravstvene zaštite, kao i provođenje drugih pravnih poslova u vezi s provedbom ugovorene zdravstvene zaštite iz obveznoga zdravstvenog osiguranja

19. provođenje nadzora i kontrole nad ispunjavanjem ugovornih obveza ugovornih subjekata Zavoda sukladno Zakonu, propisima donesenim na temelju Zakona, općim aktima Zavoda i sklopljenom ugovoru

20. nadzor i kontrola usklađenosti preporučivanja i propisivanja lijekova prema smjernicama i medicinskim indikacijama iz lista lijekova Zavoda, uključujući i primjenu posebno skupih lijekova

21. provođenje nadzora i kontrole nad korištenjem privremene nesposobnosti odnosno spriječenosti za rad osiguranika, odnosno utvrđivanje postojanja medicinskih indikacija ili drugih razloga za privremenu nesposobnost, u skladu sa Zakonom i propisima donesenih na temelju Zakona

22. planiranje prihoda te planiranje raspodjele sredstava za rashode prema utvrđenom standardu prava na zdravstvenu zaštitu i prava na novčane naknade iz obveznoga zdravstvenog osiguranja, kao i planiranje rashoda za poslovanje i upravljanje Zavodom

23. provođenje postupaka natječaja, izbora i priprema ugovora i drugih pravnih poslova vezanih uz administraciju i upravljanje Zavodom

24. poslovi u vezi financijskog poslovanja Zavoda za prava iz obveznoga zdravstvenog osiguranja i za prava koja provodi Zavod osnovom drugih zakona

25. provođenje platnog prometa

26. izrada zakonom propisanih izvješća i drugih izvješća o poslovanju Zavoda potrebnih za donošenje poslovnih odluka

27. knjigovodstveni poslovi i statistički poslovi vezani uz provedbu obveznoga zdravstvenog osiguranja

28. utvrđivanje prava na lijekove, ortopedska i druga pomagala te dentalna pomagala u skladu sa Zakonom i općim aktima Zavoda

29. predlaganje mjera za unapređenje kontrole postojećih cijena lijekova i uspješnijeg reguliranja cijene novih lijekova

30. predlaganje mjerila za stavljanje lijekova na liste lijekova Zavoda

31. rješavanje u drugom stupnju za korištenje prekogranične zdravstvene zaštite prema propisima Europske unije, međunarodnim ugovorima i Zakonu

32. rješavanje o pravu na upućivanje na liječenje osiguranih osoba u inozemstvo

33. rješavanje u drugom stupnju o pravima i obvezama iz obveznoga zdravstvenog osiguranja, uključujući i prava za slučaj ozljede na radu i profesionalne bolesti te specifične zdravstvene zaštite radnika

34. drugi poslovi u skladu s obvezama utvrđenim Zakonom i posebnim propisima.

(2) Uz poslove iz stavka 1. ovoga članka Direkcija Zavoda obavlja i pojedine poslove vezane uz održavanje informacijskog sustava za potrebe provođenja zdravstvene zaštite prema posebnim propisima odnosno posebnom nalogu ministra nadležnog za zdravstvo.

(3) U provedbi dopunskoga i dodatnoga zdravstvenog osiguranja u Direkciji Zavoda obavljaju se sljedeći poslovi:

1. koordinacija i nadzor u primjeni zakona kojim se uređuje dobrovoljno zdravstveno osiguranje i općih akata Zavoda u dijelu koji se odnosni na provođenje dopunskoga i dodatnoga zdravstvenog osiguranja

2. izrada prijedloga općih akata za provedbu dopunskoga i dodatnoga zdravstvenog osiguranja koje provodi Zavod

3. planiranje prihoda te planiranje sredstava za rashode osnovom sklopljenih ugovora o dopunskom i dodatnom zdravstvenom osiguranju

4. sudjelovanje u postupcima javne nabave za provođenje dopunskoga i dodatnoga zdravstvenog osiguranja

5. davanje službenih priopćenja sredstvima javnog priopćavanja u dijelu koji se odnosi na dopunsko i dodatno zdravstveno osiguranje

6. poslovi u vezi financijskog poslovanja dopunskoga i dodatnoga zdravstvenog osiguranja

7. knjigovodstveni poslovi i statistički poslovi vezani uz dopunsko i dodatno zdravstveno osiguranje

8. rješavanje u drugom stupnju o pravima i obvezama iz dopunskoga i dodatnoga zdravstvenog osiguranja

9. zastupanje Zavoda pred nadležnim sudovima

10. drugi poslovi u skladu s obvezama utvrđenim zakonom kojim se uređuje dobrovoljno zdravstveno osiguranje i posebnim propisima.

(4) U Direkciji Zavoda obavljaju se i poslovi provedbe prava na rodiljne i roditeljske potpore prema zakonu kojim se uređuju rodiljne i roditeljske potpore te rješavanje u drugom stupnju o navedenim pravima.

(5) U Direkciji Zavoda, pored poslova iz stavaka 1. do 4. ovoga članka obavljaju se i sljedeći poslovi:

1. pripreme sjednica Upravnog vijeća Zavoda i davanje službenih priopćenja sredstvima javnog priopćavanja

2. upravljanje imovinom Zavoda te provođenje imovinsko pravnih poslova u svezi s imovinom Zavoda

3. sklapanje i praćenje provođenja ugovora vezanih uz stjecanje, otuđenje ili opterećenje nekretnina i druge imovine vezane uz administraciju i upravljanje Zavodom

4. zastupanje Zavoda pred nadležnim sudovima

5. izrada i održavanje informatičkih programa za djelatnosti Zavoda

6. održavanje informatičke i druge opreme

7. provođenje stručnih projekata u područjima koja su u nadležnosti Zavoda

8. provođenje postupaka unutarnjeg nadzora i kontrole nad radom unutarnjih ustrojstvenih jedinica Zavoda i radnika Zavoda u skladu s općim aktom Zavoda

9. poslovi upravljanja sigurnošću osoba, imovine i poslovnih procesa, zaštitom osobnih podataka, informacijskom i kibernetičkom sigurnošću

10. administrativno-tehnički poslovi i drugi poslovi utvrđeni općim aktom o unutarnjem ustrojstvu i sistematizaciji radnih mjesta Zavoda

11. drugi poslovi za provođenje kojih je nadležna prema posebnim propisima.

Područni uredi Zavoda

Članak 22.

(1) U područnim uredima Zavoda i njihovim unutarnjim ustrojstvenim jedinicama obavljaju se sljedeći poslovi:

1. reguliranje statusa osigurane osobe u obveznom zdravstvenom osiguranju (provođenje prijava na obvezno zdravstveno osiguranje, odjava s obveznoga zdravstvenog osiguranja te promjena u obveznom zdravstvenom osiguranju i dr.)

2. provođenje obveznoga zdravstvenog osiguranja (zaprimanje i rješavanje zahtjeva osiguranih osobi u svezi ostvarivanja prava iz obveznoga zdravstvenog osiguranja, priznavanje ozljede na radu odnosno profesionalne bolesti, obračun i isplata naknade plaće odnosno povrat isplaćene naknade plaće za vrijeme privremene nesposobnosti odnosno spriječenosti za rad, obračun i isplata naknade plaća za vrijeme rodiljnog dopusta i dopusta za slučaj smrti djeteta kada je smrt nastupila za vrijeme korištenja rodiljnog dopusta, obračun i isplata naknade za troškove prijevoza i dr.)

3. provođenje obveznoga zdravstvenog osiguranja po propisima Europske unije i međunarodnim ugovorima, uključujući i obračun troškova zdravstvene zaštite s inozemnim nositeljima

4. sklapanje ugovora sa zdravstvenim ustanovama i privatnim zdravstvenim radnicima za provođenje zdravstvene zaštite na primarnoj razini zdravstvene zaštite i za opskrbu osiguranih osoba lijekovima na recept te za izvanbolničku specijalističko-konzilijarnu zdravstvenu zaštitu, za koje su nadležni područni uredi Zavoda osnovom ovlasti ravnatelja Zavoda te praćenje izvršavanja ugovornih obveza

5. provođenje nadzora i kontrole nad izvršavanjem ugovornih obveza ugovorenih subjekata Zavoda sa sjedištem na području za koje su nadležni područni uredi Zavoda

6. nadzor i kontrola usklađenosti preporučivanja i propisivanja lijekova prema smjernicama i medicinskim indikacijama iz lista lijekova Zavoda, uključujući i primjenu posebno skupih lijekova

7. nadzor i kontrola nad korištenjem privremene nesposobnosti odnosno spriječenosti za rad osiguranika, odnosno utvrđivanje postojanja medicinskih indikacija ili drugih razloga za privremenu nesposobnost, u skladu sa Zakonom i propisima donesenih na temelju Zakona

8. pravni poslovi obveznoga zdravstvenog osiguranja, imovinsko-pravni poslovi, postupci naknade šteke, poslovi zastupanja u sporovima iz ugovornih odnosa te drugi poslovi za koje su nadležni područni uredi Zavoda osnovom ovlasti ravnatelja/ice Zavoda

9. kontrola i evidencija plaćanja računa za ugovorenu i izvršenu zdravstvenu zaštitu, lijekove izdane na recept i izdana ugovorena ortopedska i druga pomagala odnosno dentalna pomagala, kontrola i evidencija plaćanja računa za podmirenje sudjelovanja u troškovima zdravstvene zaštite ugovornim subjektima Zavoda, odnosno provoditeljima zdravstvene zaštite koji imaju sjedište na području za koje je nadležan područni ured Zavoda

10. zaprimanje, kontrola i evidencija dokumenata za ostvarivanje prava osiguranih osoba na novčane naknade

11. knjigovodstveni poslovi i statistički poslovi vezani uz obvezno zdravstveno osiguranje te administracija i upravljanje na razini područnog ureda Zavoda

12. administrativno-tehnički poslovi i drugi poslovi utvrđeni općim aktom o unutarnjem ustrojstvu i sistematizaciji radnih mjesta Zavoda

13. utvrđivanje prava, obračun i evidencija naknade plaće, novčanih naknada zbog nemogućnosti obavljanja poslova na temelju kojih se ostvaruju primitci od kojih se utvrđuje drugi dohodak sukladno propisima o doprinosima za obvezna osiguranja i naknada za troškove prijevoza u svezi s korištenjem prava na zdravstvenu zaštitu

14. utvrđivanje prava na ortopedska i druga pomagala odnosno dentalna pomagala te evidentiranje njihove realizacije

15. utvrđivanje prava na lijekove u skladu s općim aktima Zavoda

16. pružanje informacija o pravima osiguranih osoba na zdravstvenu zaštitu u drugoj državi članici Europske unije u skladu s propisima Europske unije te pružanje informacija osiguranim osobama iz drugih država članica o korištenju zdravstvene zaštite kod ugovornih subjekata Zavoda, kao i kod privatnih provoditelja zdravstvene zaštite koji nisu u ugovornom odnosu sa Zavodom (Nacionalna kontaktna točka)

17. rješavanje u prvom stupnju o zahtjevima za korištenje prekogranične zdravstvene zaštite prema propisima Europske unije i Zakonu

18. rješavanje u prvom stupnju o pravima iz obveznoga zdravstvenog osiguranja uključujući i prava s osnova ozljede na radu i profesionalne bolesti te specifične zdravstvene zaštite radnika

19. izdavanje Europske kartice zdravstvenog osiguranja

20. izdavanje iskaznice zdravstveno osigurane osobe.

(2) Pored poslova iz stavka 1. ovoga članka u područnim uredima Zavoda obavljaju se i poslovi u vezi provođenja prava na rodiljne i roditeljske potpore prema zakonu kojim se uređuju rodiljne i roditeljske potpore te rješavanje u prvom stupnju o navedenim pravima.

(3) U područnim uredima Zavoda obavljaju se sljedeći poslovi dopunskoga i dodatnoga zdravstvenog osiguranja:

1. pravni poslovi dopunskoga zdravstvenog osiguranja, poslovi vezani uz naplatu premija dopunskoga zdravstvenog osiguranja, poslovi zastupanja u sporovima pred nadležnim sudovima i dr.

2. kontrola i evidencija plaćanja računa za podmirenje sudjelovanja u troškovima zdravstvene zaštite ugovornih subjekata Zavoda

3. knjigovodstveni poslovi i statistički poslovi vezani uz dopunsko zdravstveno osiguranje

4. provođenje dopunskoga zdravstvenog osiguranja (zaprimanje ponuda za sklapanje ugovora o dopunskom zdravstvenom osiguranju, sklapanje ugovora o dopunskom zdravstvenom osiguranju, izdavanje iskaznice dopunskoga zdravstvenog osiguranja i dr.)

5. provođenje postupka utvrđivanja ispunjenja uvjeta za ostvarivanje prava na plaćanje premije za dopunsko zdravstveno osiguranje iz sredstava državnog proračuna

6. rješavanje u prvom stupnju o pravima i obvezama iz dopunskoga zdravstvenog osiguranja

7. administrativno-tehnički poslovi i drugi poslovi utvrđeni općim aktom o unutarnjem ustrojstvu i sistematizaciji radnih mjesta Zavoda

8. kontrola i evidencija plaćanja računa za podmirenje troškova zdravstvene zaštite u dodatnom zdravstvenom osiguranju

9. knjigovodstveni poslovi i statistički poslovi vezani uz dodatno zdravstveno osiguranje

10. pravni poslovi dodatnoga zdravstvenog osiguranja (zaprimanje ponuda za sklapanje ugovora o dodatnom zdravstvenom osiguranju, sklapanje ugovora o dodatnom zdravstvenom osiguranju, izdavanje iskaznice dodatnoga zdravstvenog osiguranja, poslovi vezani uz naplatu premija dodatnoga zdravstvenog osiguranja, knjigovodstveno statistički poslovi, poslovi zastupanja u sporovima pred nadležnim sudovima i dr.).

(4) U područnim uredima Zavoda i njihovim unutarnjim ustrojstvenim jedinica obavljaju se i drugi poslovi utvrđeni Zakonom i općim aktom iz članka 12. ovoga Statuta te drugi poslovi za provođenje kojih je Zavod nadležan prema posebnim propisima.

(5) Za rješavanje o pravima i obvezama u prvom stupnju u upravnim područjima koja su u skladu sa zakonom kojim se uređuje sustav državne uprave povjerena Zavodu, a odnose se na obvezno i dobrovoljno zdravstveno osiguranje, nadležan je svaki područni ured Zavoda sukladno odredbama zakona kojim se uređuje opći upravni postupak.

DIO OSMI
 TIJELA ZAVODA

Članak 23.

Tijela Zavoda su: Upravno vijeće, ravnatelj, zamjenik ravnatelja i pomoćnici ravnatelja, stručno vijeće, kolegij ravnatelja, vijeće za razvoj i savjetodavna tijela ravnatelja te upravitelji područnih ureda Zavoda.

Upravno vijeće Zavoda

Članak 24.

(1) Zavodom upravlja Upravno vijeće Zavoda.

(2) Upravno vijeće Zavoda ima devet članova koje imenuje Vlada Republike Hrvatske na prijedlog ministra nadležnog za zdravstvo i to:

a) dva predstavnika osiguranih osoba Zavoda

b) dva predstavnika pružatelja zdravstvenih usluga – zdravstvena radnika

c) tri predstavnika Gospodarsko-socijalnog vijeća

d) jedan predstavnik ministarstva nadležnog za zdravstvo

e) jedan predstavnik radnika Zavoda, koji je imenovan ili izabran u skladu s propisima o radu.

(3) Upravno vijeće Zavoda odgovorno je za svoj rad Vladi Republike Hrvatske.

Članak 25.

(1) Mandat članova Upravnog vijeća Zavoda traje četiri godine i teče od dana imenovanja.

(2) Članu Upravnog vijeća Zavoda prestaje mandat i prije isteka roka od četiri godine u slučaju:

1. smrti

2. razrješenja

3. ostavke

4. ako mu je pravomoćnom sudskom odlukom oduzeta poslovna sposobnost

5. ako je pravomoćnom sudskom presudom osuđen na bezuvjetnu kaznu zatvora u trajanju dužem od šest mjeseci

6. gubitka statusa osigurane osobe u obveznom zdravstvenom osiguranju

7. neispunjavanja dužnosti člana

8. zasnivanja radnog odnosa u društvu za osiguranje koje provodi zdravstvena osiguranja u skladu sa zakonom kojim se uređuju osiguranja.

(3) Prijedlog za razrješenje člana Upravnog vijeća Zavoda može podnijeti najmanje 1/3 od ukupnog broja članova Upravnog vijeća Zavoda i ministar nadležan za zdravstvo.

(4) Novoimenovanom članu Upravnog vijeća Zavoda mandat traje do isteka mandata člana Upravnog vijeća Zavoda umjesto kojeg je imenovan.

Članak 26.

(1) Upravno vijeće Zavoda ima predsjednika i zamjenika.

(2) Predsjednika i zamjenika predsjednika bira i razrješava Upravno vijeće Zavoda između svojih članova natpolovičnom većinom od ukupnog broja članova na vrijeme od četiri godine.

(3) Izbor predsjednika i zamjenika predsjednika Upravnog vijeća Zavoda vrši se javnim glasovanjem, osim ako Upravno vijeće Zavoda ne odluči drukčije.

(4) Zamjenik predsjednika Upravnog vijeća Zavoda zamjenjuje predsjednika u svim njegovim pravima i dužnostima kada je predsjednik odsutan odnosno spriječen u obavljanju svoje dužnosti predsjednika.

(5) U slučaju odsutnosti i predsjednika i zamjenika predsjednika sjednicom Upravnog vijeća Zavoda predsjedava član kojeg ovlasti predsjednik.

Članak 27.

Predsjednik Upravnog vijeća Zavoda obavlja sljedeće poslove:

1. predstavlja Upravno vijeće Zavoda

2. saziva i rukovodi sjednicom Upravnog vijeća Zavoda

3. potpisuje odluke i opće akte koje donosi Upravno vijeće Zavoda

4. obavlja i druge poslove u skladu s odredbama poslovnika o radu Upravnog vijeća Zavoda.

Članak 28.

(1) Predsjednik Upravnog vijeća Zavoda saziva sjednice Upravnog vijeća Zavoda prema potrebi.

(2) Predsjednik Upravnog vijeća Zavoda obvezan je sazvati sjednicu Upravnog vijeća Zavoda ako to zatraže:

1. Vlada Republike Hrvatske

2. ministar nadležan za zdravstvo

3. ravnatelj Zavoda

4. najmanje tri člana Upravnog vijeća Zavoda.

(3) Način rada, odlučivanja i obavješćivanja javnosti o radu Upravnog vijeća Zavoda pobliže se uređuje njegovim poslovnikom.

Članak 29.

Upravno vijeće Zavoda obavlja sljedeće poslove:

1. donosi statut i druge opće akte Zavoda

2. donosi poslovnik o svom radu

3. donosi financijski plan i završni račun Zavoda te odluku o raspodjeli rezultata poslovanja Zavoda

4. nadzire izvršenje financijskog plana Zavoda

5. usvaja izvješća o financijskom poslovanju Zavoda

6. donosi mjere za uravnoteženje prihoda i rashoda kada je u poslovanju Zavoda u tromjesečnom razdoblju iskazan višak rashoda nad prihodima

7. donosi izvješća o godišnjem radu i poslovanju Zavoda

8. bira i razrješava predsjednika i zamjenika predsjednika Upravnog vijeća Zavoda

9. osniva svoja radna tijela

10. određuje visinu mjesečne naknade za rad članova Upravnog vijeća Zavoda i njegovih radnih tijela

11. daje upute, preporuke, smjernice za rad i mišljenja o pojedinim pitanjima ravnatelju Zavoda

12. odlučuje o davanju prethodne suglasnosti ravnatelju Zavoda za stjecanje, opterećenje ili otuđenje imovine u slučajevima utvrđenim ovim Statutom

13. raspravlja i odlučuje o drugim pitanjima od interesa za obavljanje djelatnosti Zavoda

14. odlučuje o drugim pitanjima utvrđenim propisima Europske unije, Zakonom, zakonom kojim se uređuje dobrovoljnom zdravstvenom osiguranju, drugim propisom, ovim Statutom i drugim općim aktom Zavoda.

Članak 30.

(1) Upravno vijeće Zavoda obavlja poslove iz svoga djelokruga na sjednicama.

(2) Upravno vijeće Zavoda pravovaljano donosi odluke ako je sjednici nazočno više od polovine ukupnog broja članova.

(3) Upravno vijeće Zavoda donosi odluke natpolovičnom većinom glasova ukupnog broja članova.

(4) Na sjednicama Upravnog vijeća Zavoda obvezno moraju biti nazočni, bez prava odlučivanja, ravnatelj, zamjenik ravnatelja i pomoćnici ravnatelja Zavoda.

(5) Iznimno, ovisno o utvrđenom dnevnom redu, pored osoba iz stavka 4. ovoga članka, na poziv predsjednika Upravnog vijeća Zavoda, a po prethodnom dogovoru sa ravnateljem Zavoda, na sjednici mogu prisustvovati i druge osobe kada za to postoji opravdani interes tih osoba i Zavoda.

(6) Predsjednik Upravnog vijeća Zavoda ima pravo zabraniti prisustvovanje te udaljiti sa sjednice sve osobe koje nemaju službeni poziv za prisustvovanje sjednici.

Članak 31.

Upravno vijeće Zavoda donosi sljedeće opće akte za provedbu obveznoga zdravstvenog osiguranja:

1. o kriterijima i načinu ostvarivanja prava iz obveznoga zdravstvenog osiguranja, uključujući i prava s osnove priznate ozljede na radu i profesionalne bolesti te postupku utvrđivanja i priznavanja ozljede na radu odnosno profesionalne bolesti

2. o načinu prijavljivanja i odjavljivanja, te stjecanju statusa osigurane osobe u obveznom zdravstvenom osiguranju

3. o sadržaju, obliku i načinu izdavanja iskaznice zdravstveno osigurane osobe te naknadi za troškove njezina izdavanja

4. o uvjetima i načinu izdavanja europske kartice zdravstvenog osiguranja

5. o mjerama zdravstvene zaštite iz obveznoga zdravstvenog osiguranja

6. o utvrđivanju standarda zdravstvene zaštite iz obveznoga zdravstvenog osiguranja, uključujući i specifičnu zdravstvenu zaštitu radnika, uz prethodnu suglasnost ministra nadležnog za zdravstvo

7. o uvjetima i načinu ostvarivanja prava na zdravstvenu zaštitu iz obveznoga zdravstvenog osiguranja

8. o načinu slobodnog izbora doktora medicine i doktora dentalne medicine primarne zdravstvene zaštite

9. o načinu i postupku izbora doktora specijaliste medicine rada

10. o ostvarivanju prava na ortopedska i druga pomagala

11. o utvrđivanju lista ortopedskih i drugih pomagala Zavoda

12. o prekograničnoj zdravstvenoj zaštiti

13. o utvrđivanju lista lijekova Zavoda

14. o načinu propisivanja i izdavanja lijekova na recept

15. o način prikupljanja dokumentacije i praćenje ishoda liječenja lijekovima s popisa posebno skupih lijekova

16. o ostvarivanju prava na dentalnu zdravstvenu zaštitu

17. o utvrđivanju lista dentalnih pomagala Zavoda

18. o načinu ostvarivanja prava na naknadu plaće te utvrđivanja osnovice za naknadu plaće za vrijeme privremene nesposobnosti odnosno spriječenosti za rad

19. o postupku i načinu ostvarivanja prava na novčanu naknadu zbog nemogućnosti obavljanja poslova na temelju kojih se ostvaruju primitci od kojih se utvrđuje drugi dohodak sukladno propisima o doprinosima za obvezna osiguranja

20. o osnovicama, načinu obračuna i plaćanja, visini te obveznicima obračunavanja i plaćanja doprinosa za obvezno zdravstveno osiguranje, ako Zakonom ili posebnim zakonom nije drukčije određeno

21. o osnovici i stopi te načinu obračuna i uplate posebnog doprinosa za korištenje zdravstvene zaštite u inozemstvu, ako posebnim zakonom nije drukčije određeno

22. o uvjetima i načinu oslobađanja od plaćanja posebnog doprinosa za korištenje zdravstvene zaštite u inozemstvu

23. o osnovama za sklapanje ugovora sa zdravstvenim ustanovama i privatnim zdravstvenim radnicima uključenim u mrežu javne zdravstvene službe, mrežu hitne medicine kao i sklapanju ugovora s provoditeljima specifične zdravstvene zaštite radnika uključenim u mrežu medicine rada te cijenama zdravstvene zaštite u ukupnom iznosu za punu vrijednost prava iz obveznoga zdravstvenog osiguranja

24. o načinu i mjestu vođenja, obliku, sadržaju i rokovima evidencije te obveznicima vođenja evidencija

25. o sastavu, ovlastima i načinu rada ovlaštenih tijela Zavoda za provođenje stručno-medicinskog vještačenja u ostvarivanju prava prema Zakonu i drugim propisima

26. o načinu, postupku i sadržaju provođenja nadzora i kontrole nad izvršavanjem ugovornih obveza ugovornih subjekata Zavoda, uključujući nadzor i kontrolu korištenja privremene nesposobnosti odnosno priječenosti za rad osiguranika

27. o općim uvjetima ugovora o provođenju primarne, specijalističko-konzilijarne i bolničke zdravstvene zaštite iz obveznoga zdravstvenog osiguranja

28. o drugim pitanjima utvrđenim Zakonom, drugim propisom ili općim aktom Zavoda.

Članak 32.

(1) Za provedbu dopunskoga zdravstvenog osiguranja Upravno vijeće Zavoda donosi sljedeće opće akte:

1. pravila uspostavljanja i provođenja dopunskoga zdravstvenog osiguranja

2. opće uvjete ugovora o dopunskom zdravstvenom osiguranju

3. opći akt o sadržaju, obliku, izgledu i korištenju iskaznice dopunskoga zdravstvenog osiguranja

4. opći akt o vrsti police i opsegu prava iz dopunskoga zdravstvenog osiguranja koje provodi Zavod te cijeni police

5. o postupku, uvjetima i načinu utvrđivanja prava osiguranih osoba na plaćanje premije za dopunsko zdravstveno osiguranje iz državnog proračuna

6. o drugim pitanjima utvrđenim zakonom kojim se uređuje dobrovoljno zdravstveno osiguranje, drugim propisima ili općim aktom Zavoda.

(2) Za provedbu dodatnoga zdravstvenog osiguranja Upravno vijeće Zavoda donosi sljedeće opće akte:

1. pravila uspostavljanja i provođenja dodatnoga zdravstvenog osiguranja za utvrđene programe dodatnoga zdravstvenog osiguranja

2. opće uvjete ugovora o dodatnom zdravstvenom osiguranju

3. opći akt o sadržaju, obliku, izgledu i korištenju iskaznice dodatnoga zdravstvenog osiguranja

4. opći akt o vrsti police i opsegu prava iz dodatnoga zdravstvenog osiguranja koje provodi Zavod te cijeni police

5. o drugim pitanjima utvrđenim zakonom kojim se uređuje dobrovoljno zdravstveno osiguranje, drugim propisima ili općim aktom Zavoda.

Članak 33.

(1) Upravno vijeće Zavoda donosi sljedeće opće akte u vezi s poslovanjem Zavoda:

1. Pravilnik o radu

2. Pravilnik o unutarnjem ustrojstvu i sistematizaciji radnih mjesta

3. Pravilnik o zaštiti na radu

4. Pravilnik o tajnosti podataka te prava na pristup informacijama

5. Pravilnik o poslovima unutarnjeg nadzora i kontrole.

(2) Upravno vijeće Zavoda donosi opće akte kojima se u Zavodu uređuje područje sigurnosti osoba, imovine i poslovnih procesa, zaštita osobnih podataka, informacijska i kibernetička sigurnost i druge opće akte u skladu s posebnim propisima ili kada je to potrebno radi optimalne organizacije poslovanja Zavoda.

Članak 34.

(1) Članovi Upravnog vijeća Zavoda obvezni su redovito dolaziti na sjednice Upravnog vijeća te imaju pravo na mjesečnu naknadu za rad i pravo na naknadu putnih troškova, ako Zakonom ili drugim propisom nije drukčije određeno.

(2) Visina mjesečne naknade za rad članova Upravnog vijeća i njegovih radnih tijela ne može biti viša od najvišeg iznosa utvrđenog odlukom Vlade Republike Hrvatske o iznosu naknade članovima nadzornih odbora i upravnih vijeća.

(3) Za sudjelovanje na sjednicama članovi Upravnog vijeća Zavoda imaju pravo na naknadu putnih troškova u skladu s odlukom Vlade Republike Hrvatske o visini dnevnice za službeno putovanje i visini naknada za korisnike koji se financiraju iz sredstava državnog proračuna.

(4) Član Upravnog vijeća Zavoda koji u kalendarskom mjesecu nije sudjelovao u radu niti jedne sjednice nema pravo na mjesečnu naknadu za rad iz stavka 1. ovoga članka.

Ravnatelj Zavoda

Članak 35.

(1) Radom Zavoda rukovodi ravnatelj koji predstavlja i zastupa Zavod te je odgovoran za zakonitost rada Zavoda.

(2) Ravnatelj Zavoda odgovoran je za svoj rad ministru nadležnom za zdravstvo i Vladi Republike Hrvatske.

(3) Ravnatelj Zavoda mora imati završen diplomski sveučilišni studij pravnog, ekonomskog ili zdravstvenog usmjerenja i najmanje pet godina radnog iskustva na poslovima upravljanja na temelju stečenoga akademskog naziva propisanog za ravnatelja.

Članak 36.

(1) Ravnatelja Zavoda na prijedlog ministra nadležnog za zdravstvo imenuje i razrješuje Vlada Republike Hrvatske.

(2) Ravnatelj Zavoda imenuje se na temelju javnog natječaja koji raspisuje Zavod na vrijeme od četiri godine.

(3) Odluku o raspisivanju javnog natječaja iz stavka 2. ovoga članka u skladu sa zakonom kojim se uređuju ustanove donosi Upravno vijeće Zavoda, a postupak odabira kandidata za ravnatelja provodi ministarstvo nadležno za zdravstvo.

Članak 37.

(1) Ravnatelj Zavoda odgovoran je za financijsko poslovanje Zavoda.

(2) Ravnatelj Zavoda odgovoran je za uravnoteženost rashoda s prihodima Zavoda te je obvezan Upravnom vijeću Zavoda, ministru nadležnom za zdravstvo i ministru nadležnom za financije dostavljati tromjesečno izvješće o financijskom poslovanju Zavoda.

Članak 38.

Ravnatelj Zavoda obvezan je Upravnom vijeću Zavoda, ministru nadležnom za zdravstvo i Vladi Republike Hrvatske podnijeti godišnje izvješće o poslovanju Zavoda najkasnije do 1. ožujka tekuće godine za prethodnu godinu, a mjesečna izvješća o izvršenju ugovornih obveza ugovornih subjekata Zavoda do 15. u mjesecu za prethodni mjesec.

Članak 39.

(1) Ravnatelj Zavoda je u radnom odnosu u Zavodu te u okviru Zavoda ostvaruje sva prava i obveze iz radnog odnosa, ako Zakonom nije drukčije propisano.

(2) Međusobna prava i obveze ravnatelja Zavoda i Zavoda uređuju se ugovorom o radu kojeg u ime Zavoda potpisuje predsjednik Upravnog vijeća Zavoda.

Članak 40.

Ravnatelj Zavoda organizira i rukovodi poslovanjem Zavoda, predstavlja i zastupa Zavod, poduzima sve pravne radnje u ime i za račun Zavoda i zastupa Zavod u svim postupcima pred sudovima, upravnim i drugim državnim tijelima te pravnim osobama s javnim ovlastima.

Članak 41.

U rukovođenju poslovanjem Zavoda ravnatelj Zavoda:

1. osigurava izvršenje odredaba Zakona, posebnih propisa, ovoga Statuta, financijskog plana i programa rada Zavoda te općih akata Zavoda

2. poduzima sve pravne radnje u ime i za račun Zavoda

3. predlaže osnove poslovne politike Zavoda, financijski plan i program rada Zavoda

4. donosi odluke u vezi s poslovanjem Zavoda, osim onih o kojima odlučuje Upravno vijeće Zavoda

5. predlaže Upravnom vijeću Zavoda donošenje općih akata Zavoda

6. donosi sve opće akte, osim onih za koje je prema ovome Statutu nadležno Upravno vijeće Zavoda

7. donosi Plan klasifikacijskih i brojčanih oznaka

8. imenuje i razrješava upravitelje područnih ureda Zavoda u skladu s općim aktom o unutarnjem ustrojstvu i sistematizaciji radnih mjesta Zavoda

9. određuje osobe ovlaštene za potpisivanje dokumentacije Zavoda

10. donosi drugostupanjska rješenja o pravu na upućivanje na liječenje u inozemstvo

11. sklapa ugovore o provođenju zdravstvene zaštite iz obveznoga zdravstvenog osiguranja uključujući i specifičnu zdravstvenu zaštitu sa ugovornim subjektima Zavoda

12. sklapa ugovore o dodatnom zdravstvenom osiguranju koje provodi Zavod

13. sklapa ugovore o radu s radnicima Zavoda i odlučuje o svim pravima i obvezama iz radnog odnosa i u vezi s radnim odnosom

14. brine o namjenskom trošenju sredstava Zavoda, djelotvornosti i zakonitosti u radu i poslovanju Zavoda

15. obvezno podnosi tromjesečna financijska izvješća Upravnom vijeću Zavoda, ministru nadležnom za zdravstvo i ministru nadležnom za financije

16. podnosi Upravnom vijeću Zavoda godišnje izvješće o poslovanju Zavoda

17. osigurava rad Upravnog vijeća Zavoda i njegovih radnih tijela te provedbu njihovih odluka

18. brine se o javnosti rada Zavoda, informiranju javnosti o obavljanju djelatnosti Zavoda te objavljivanju općih akata Zavoda

19. utvrđuje pročišćene tekstove općih akata Zavoda

20. obavlja druge poslove na temelju Zakona, ovoga Statuta i drugih općih akata Zavoda

21. odlučuje o svim drugim pitanjima koja nisu u nadležnosti Upravnog vijeća Zavoda

22. odgovoran je za zakonitost rada Zavoda te daje upute i smjernice za rad Zavoda.

Članak 42.

(1) Ravnatelj Zavoda u pravnim poslovima o stjecanju, opterećenju ili otuđenju nekretnine i druge imovine odnosno kod sklapanja drugog pravnog posla samostalno raspolaže imovinom Zavoda u vrijednosti do 200.000,00 eura.

(2) Pravne poslove o stjecanju, opterećenju ili otuđenju nekretnine i druge imovine odnosno sklapanju drugog posla u vrijednosti do 1.500.000,00 eura ravnatelj Zavoda može poduzimati samo uz prethodnu suglasnost Upravnog vijeća Zavoda, pod uvjetom da su u pitanju pravni poslovi za koje su sredstva planirana u financijskom planu Zavoda.

(3) Za pravne poslove o stjecanju, opterećenju ili otuđenju nekretnine i druge imovine odnosno sklapanju drugog posla čija je vrijednost veća od 1.500.000,00 eura potrebna je uz prethodnu suglasnost Upravnog vijeća Zavoda i prethodna suglasnost Vlade Republike Hrvatske, pod uvjetom da su u pitanju pravni poslovi za koje su sredstva planirana u financijskom planu Zavoda.

(4) Iznimno od odredbe 1. ovoga članka, ravnatelj Zavoda može poduzimati pravne poslove radi održavanja tekuće likvidnosti Zavoda do iznosa koji odobri ministar nadležan za financije.

(5) Odredbe stavaka 2. i 3. ovoga članka ne primjenjuju se na pravne poslove vezane uz sklapanje ugovora sa provoditeljima zdravstvene zaštite iz obveznoga zdravstvenog osiguranja u skladu sa Zakonom i općim aktima Zavoda, provoditeljima zdravstvene zaštite u dobrovoljnom zdravstvenom osiguranju u skladu sa zakonom kojim se uređuje dobrovoljno zdravstveno osiguranje, sklapanje ugovora za provođenje usluge dobrovoljnoga zdravstvenog osiguranja, kao i na poslove vezane uz izvršenja rješenja o pravima osiguranih osoba na liječenje u inozemstvu.

(6) Ravnatelj Zavoda obvezan je izvijestiti Upravno vijeće Zavoda o svim isplatama izvršenim po rješenjima iz stavka 5. ovoga članka, koje prelaze iznos utvrđen stavkom 1. ovoga članka na prvoj idućoj sjednici Upravnog vijeća Zavoda.

Članak 43.

(1) Ako ravnatelj Zavoda smatra da je Upravno vijeće Zavoda donijelo opći akt ili pojedinačni akt koji je protivan Zakonu, drugom propisu ili ovom Statutu, obvezan je upozoriti na to Upravno vijeće Zavoda.

(2) Ako Upravno vijeće Zavoda ne stavi izvan snage akt iz stavka 1. ovoga članka, ravnatelj Zavoda obvezan je o tome izvijestiti ministra nadležnog za zdravstvo.

Članak 44.

(1) Ravnatelj Zavoda može dati, u granicama svojih ovlasti utvrđenih Zakonom i ovim Statutom, punomoć drugoj osobi da zastupa Zavod u postupcima pred sudovima, upravnim i drugim državnim tijelima i pravnim osobama s javnim ovlastima te u pravnom prometu, kao i za obavljanje pojedinih poslova iz svojega djelokruga, sukladno Zakonu i općem aktu Zavoda.

(2) Pojedine ovlasti ravnatelj Zavoda može pisano prenijeti na radnike Zavoda koje on odredi.

Članak 45.

(1) Ravnatelj Zavoda organizira i rukovodi obavljanjem poslova iz nadležnosti Direkcije Zavoda te usmjerava i koordinira rad svih ustrojstvenih jedinica Zavoda, osiguravajući jedinstvo njegove stručne službe.

(2) U organiziranju i vođenju rada Zavoda ravnatelj je ovlašten davati naloge, upute i smjernice za rad svom zamjeniku, pomoćnicima, upraviteljima područnih ureda Zavoda te voditeljima ispostava područnih ureda Zavoda.

(3) Radi razmatranja i rješavanja određenih pitanja u radu Zavoda, ravnatelj može osnivati radna tijela.

(4) Odlukom o osnivanju radnog tijela ravnatelj Zavoda utvrđuje sadržaj rada radnog tijela i njegov sastav.

(5) Ravnatelj Zavoda osniva radna tijela i na zahtjev Upravnog vijeća Zavoda.

(6) Na sastav radnih tijela iz stavka 5. ovoga članka suglasnost daje Upravno vijeće Zavoda.

Članak 46.

(1) Ravnatelj Zavoda može biti razriješen i prije isteka vremena na koje je imenovan.

(2) Prijedlog za razrješenje ravnatelja Zavoda prije isteka vremena na koje je imenovan Vladi Republike Hrvatske može podnijeti najmanje jedna trećina članova Upravnog vijeća Zavoda i ministar nadležan za zdravstvo.

Članak 47.

(1) Upravno vijeće Zavoda je dužno predložiti ministru nadležnom za zdravstvo i Vladi Republike Hrvatske razrješenje ravnatelja i prije isteka mandata na koji je izabran ako:

1. ravnatelj to osobno zahtijeva

2. nastane neki od razloga koji po posebnim propisima ili propisima kojima se uređuju radni odnosi dovode do prestanka ugovora o radu

3. je u poslovanju Zavoda u šestomjesečnom razdoblju iskazan višak rashoda nad prihodima

4. svojim nesavjesnim ili nezakonitim radom prouzroči Zavodu veću štetu, zanemaruje ili nemarno obavlja svoju dužnost tako da su nastale ili mogu nastati veće smetnje u obavljanju djelatnosti Zavoda

5. u svojem radu krši propise i opće akte Zavoda, neopravdano ne izvršava odluke Upravnog vijeća Zavoda odnosno postupa protivno njima.

(2) Upravno vijeće Zavoda mora prije donošenja odluke o prijedlogu za razrješenje obavijestiti ravnatelja o razlozima za razrješenje i dati mu mogućnost da se o njima pisano izjasni.

Članak 48.

Ravnatelj Zavoda ima zamjenika i pomoćnike.

Zamjenik ravnatelja

Članak 49.

Ravnatelja Zavoda u slučaju njegove nenazočnosti, sa svim ovlastima i odgovornostima u obavljanju njegovih poslova, zamjenjuje zamjenik ravnatelja Zavoda.

Članak 50.

(1) Zamjenik ravnatelja Zavoda mora imati završen diplomski sveučilišni studij pravnog, ekonomskog ili zdravstvenog usmjerenja i najmanje pet godina radnog iskustva na poslovima upravljanja na temelju stečenoga akademskog naziva.

(2) Zamjenika ravnatelja Zavoda na prijedlog ministra nadležnog za zdravstvo imenuje i razrješuje Vlada Republike Hrvatske.

(3) Zamjenik ravnatelja Zavoda imenuje se na temelju javnog natječaja koji raspisuje Zavod na vrijeme od četiri godine.

(4) Odluku o raspisivanju javnog natječaja iz stavka 3. ovoga članka u skladu sa zakonom kojim se uređuju ustanove donosi Upravno vijeće Zavoda, a postupak odabira kandidata za zamjenika ravnatelja provodi ministarstvo nadležno za zdravstvo.

Članak 51.

(1) Zamjenik ravnatelja Zavoda može biti razriješen i prije isteka vremena na koje je imenovan.

(2) Prijedlog za razrješenje zamjenika ravnatelja prije isteka vremena na koje je imenovan Vladi Republike Hrvatske može podnijeti ministar nadležan za zdravstvo, najmanje jedna trećina članova Upravnog vijeća Zavoda i ravnatelj Zavoda.

Članak 52.

(1) Upravno vijeće Zavoda je dužno predložiti ministru nadležnom za zdravstvo i Vladi Republike Hrvatske razrješenje zamjenika ravnatelja Zavoda i prije isteka mandata na koji je imenovan zbog razloga iz članka 47. ovoga Statuta.

(2) Upravno vijeće Zavoda mora prije donošenja odluke o prijedlogu za razrješenje obavijestiti zamjenika ravnatelja Zavoda o razlozima za razrješenje i dati mu mogućnost da se o njima pisano izjasni.

Pomoćnici ravnatelja

Članak 53.

(1) Ravnatelj Zavoda ima sedam pomoćnika i to:

1. za pravne poslove

2. za zdravstvenu zaštitu

3. za ekonomske poslove

4. za kontrolu i kvalitetu

5. za informatičku tehnologiju

6. za dobrovoljno zdravstveno osiguranje

7. za medicinske poslove.

(2) Pomoćnike ravnatelja Zavoda imenuje i razrješava Vlada Republike Hrvatske na prijedlog ravnatelja Zavoda.

(3) Pomoćnici ravnatelja Zavoda imenuju se na vrijeme od četiri godine.

(4) Pomoćnici odgovaraju za svoj rad ravnatelju Zavoda i Vladi Republike Hrvatske.

Članak 54.

(1) Pomoćnikom ravnatelja Zavoda za pravne poslove može biti imenovana osoba koja ima završen sveučilišni diplomski studij pravnog smjera i pet godina radnog iskustva na temelju stečenog tog akademskog naziva.

(2) Pomoćnikom ravnatelja Zavoda za zdravstvenu zaštitu može biti imenovana osoba koja ima završen sveučilišni diplomski studij zdravstvenog smjera i pet godina radnog iskustva na temelju stečenog tog akademskog naziva.

(3) Pomoćnikom ravnatelja Zavoda za ekonomske poslove može biti imenovana osoba koja ima završen sveučilišni diplomski studij ekonomskog smjera i pet godina radnog iskustva na temelju stečenog tog akademskog naziva.

(4) Pomoćnikom ravnatelja Zavoda za kontrolu i kvalitetu može biti imenovana osoba koja ima završen sveučilišni diplomski studij pravnog, ekonomskog, zdravstvenog ili drugog društvenog smjera i pet godina radnog iskustva na temelju stečenog tog akademskog naziva.

(5) Pomoćnikom ravnatelja za informatičku tehnologiju može biti imenovana osoba koja ima završen sveučilišni diplomski studij informatičkog, matematičkog, tehničkog, prirodnog ili drugog odgovarajućeg smjera i pet godina radnog iskustva na temelju stečenog tog akademskog naziva.

(6) Pomoćnikom ravnatelja Zavoda za dobrovoljno zdravstveno osiguranje može biti imenovana osoba koja ima završen sveučilišni diplomski studij pravnog, ekonomskog, zdravstvenog ili drugog društvenog smjera i pet godina radnog iskustva na temelju stečenog tog akademskog naziva.

(7) Pomoćnikom ravnatelja Zavoda za medicinske poslove može biti imenovana osoba koja ima završen sveučilišni diplomski studij pravnog, ekonomskog ili zdravstvenog smjera i pet godina radnog iskustva na temelju stečenog tog akademskog naziva.

Članak 55.

(1) Pomoćnik ravnatelja je u radnom odnosu u Zavodu, u kojem ostvaruje sva prava i obveze iz radnog odnosa, ako Zakonom nije drukčije određeno.

(2) Međusobna prava i obveze pomoćnika ravnatelja Zavoda i Zavoda uređuju se ugovorom o radu kojega u ime Zavoda sklapa ravnatelj Zavoda.

Članak 56.

(1) Pomoćnik ravnatelja Zavoda organizira, kontrolira i vodi poslove ustrojstvenih jedinica kojima rukovodi i pruža stručnu pomoć ravnatelju Zavoda u obavljanju poslova iz njegova djelokruga.

(2) U vođenju poslova iz stavka 1. ovoga članka pomoćnik ravnatelja Zavoda ovlašten je davati naloge i upute za rad iz svoga djelokruga upraviteljima područnih ureda Zavoda i voditeljima njihovih ispostava, rukovoditeljima unutarnjih ustrojstvenih jedinica Direkcije Zavoda i drugim radnicima Zavoda kojima je neposredno nadređen i koji organizacijski pripadaju djelokrugu poslova za koje je on odgovoran te nadležnim tijelima Zavoda predlagati organizaciju rada i uvjete za razvoj djelatnosti Zavoda.

Članak 57.

(1) Ravnatelj Zavoda je dužan predložiti Vladi Republike Hrvatske razrješenje pomoćnika ravnatelja Zavoda prije isteka vremena na koje je imenovan ako:

1. pomoćnik ravnatelja Zavoda to osobno zahtijeva

2. nastane neki od razloga koji po posebnim propisima ili propisima kojima se uređuju radni odnosi dovode do prestanka ugovora o radu

3. svojim nesavjesnim ili nezakonitim radom prouzroči Zavodu veću štetu, zanemaruje ili nemarno obavlja svoju dužnost tako da su nastale ili mogu nastati veće smetnje u obavljanju djelatnosti Zavoda

4. u svojem radu krši propise i opće akte Zavoda, neopravdano ne izvršava odluke ravnatelja i Upravnog vijeća Zavoda odnosno postupa protivno njima.

(2) Ravnatelj Zavoda može predložiti Vladi Republike Hrvatske razrješenje pomoćnika ravnatelja i prije isteka vremena na koje je imenovan.

Članak 58.

Na ravnatelja Zavoda primjenjuju se zakonski i drugi propisi o državnim dužnosnicima.

Stručno vijeće

Članak 59.

(1) Stručno vijeće savjetodavno je tijelo ravnatelja Zavoda.

(2) Stručno vijeće sačinjavaju savjetnici – stručni radnici zdravstvene, ekonomske, pravne i informatičke struke koje, na prijedlog resornog pomoćnika, imenuje ravnatelj Zavoda u sastavu od po dva predstavnika i jednog zamjenika svake od pojedinih struka.

(3) Stručno vijeće raspravlja o stručnim pitanjima u radu Zavoda u okviru nadležnosti Zavoda utvrđenih Zakonom, drugim zakonima, propisima, ovim Statutom i općim aktima Zavoda, daje mišljenja i prijedloge glede organizacije rada i uvjeta za unapređenje i razvoj u provođenju prava iz obveznoga zdravstvenog osiguranja te dobrovoljnoga zdravstvenog osiguranja koje provodi Zavod, kao i o drugim pitanjima prema nalogu ravnatelja Zavoda.

Kolegij ravnatelja

Članak 60.

(1) Kolegij ravnatelja je savjetodavno tijelo ravnatelja Zavoda.

(2) Kolegij ravnatelja sačinjavaju ravnatelj Zavoda, zamjenik ravnatelja Zavoda i pomoćnici ravnatelja Zavoda, a kada radi u proširenom sastavu sačinjavaju ga i upravitelji područnih ureda Zavoda.

(3) Kolegij ravnatelja raspravlja o stručnim pitanjima rada Zavoda, daje ravnatelju Zavoda prijedloge stručnih rješenja iz područja organizacije rada i obavljanja djelatnosti Zavoda te utvrđuje prijedloge općih akata Zavoda.

(4) Kolegiju ravnatelja predsjedava ravnatelj Zavoda.

Vijeće za razvoj

Članak 61.

(1) Vijeće za razvoj Zavoda vodi brigu o unapređenju rada Zavoda i tehnološkim novinama u redovnom provođenju poslova Zavoda te o razvojnim projektima Zavoda.

(2) Predsjednika i članove Vijeća imenuje ravnatelj Zavoda.

(3) Posebnim općim aktom Upravnog vijeća Zavoda uređuje se način i djelokrug rada Vijeća za razvoj.

Savjetodavna tijela ravnatelja Zavoda

Članak 62.

Ravnatelj Zavoda ima savjetodavna tijela koja mu pomažu u organizaciji rada i obavljanja djelatnosti Zavoda, davanju stručnih mišljenja i prijedloga za unapređenje sustava obveznoga zdravstvenog osiguranja i dobrovoljnoga zdravstvenog osiguranja koje provodi Zavod te tehnološkim novinama u redovnom provođenju poslova Zavoda i o razvojnim projektima Zavoda.

Upravitelji područnih ureda Zavoda

Članak 63.

U područnom uredu Zavoda obavljanje poslova organizira i vodi upravitelj u skladu s pravima, dužnostima odnosno nadležnostima područnog ureda Zavoda.

Članak 64.

(1) Upravitelj područnog ureda Zavoda organizira, vodi, usklađuje i nadzire rad područnog ureda Zavoda i ispostava Zavoda za koje je odgovoran.

(2) U vođenju poslova iz stavka 1. ovoga članka upravitelj područnog ureda Zavoda ovlašten je davati naloge i upute za rad radnicima područnog ureda te voditeljima i radnicima ispostava Zavoda za koje je odgovoran.

(3) Upravitelj područnog ureda Zavoda u slučaju njegove odsutnosti ili spriječenosti, sa svim ovlastima i odgovornostima u obavljanju njegovih poslova, zamjenjuje radnik Zavoda kojeg imenuje ravnatelj Zavoda.

(4) Uvjeti koje mora ispunjavati i način izbora kao i način imenovanja i razrješenja upravitelja područnog ureda Zavoda te voditelja ispostave Zavoda utvrđuju se Općim aktom o unutarnjem ustrojstvu i sistematizaciji radnih mjesta Zavoda.

DIO DEVETI
 IMOVINA ZAVODA

Članak 65.

Zavod je nositelj prava vlasništva na imovini koju čine:

1. nekretnine (poslovne i druge zgrade, poslovni prostori, stanovi, zemljišta i dr.)

2. pokretnine (sredstva rada, inventar i dr.)

3. dionice, udjeli i vrijednosni papiri

4. novčana sredstva i potraživanja

5. ostala imovina.

Članak 66.

Ravnatelj Zavoda ima pravo u ime i za račun Zavoda u pravnom prometu sklapati ugovore i obavljati druge pravne poslove u skladu sa Zakonom, ovim Statutom i drugim općim aktima Zavoda kojima se uređuju pitanja imovine i poslovanja Zavoda.

DIO DESETI
 FINANCIRANJE I FINANCIJSKO POSLOVANJE ZAVODA

Članak 67.

Sredstva za financiranje poslovanja Zavoda i njegovih tijela osiguravaju se u skladu s odredbama Zakona, drugih propisa, ovoga Statuta i općih akata Zavoda.

Članak 68.

(1) Sredstva potrebna za poslovanje Zavoda za kalendarsku godinu i njihov raspored utvrđuje se financijskim planom Zavoda.

(2) Plan prihoda i plan rashoda za provođenje obveznoga zdravstvenog osiguranja, obveznoga zdravstvenog osiguranja za slučaj ozljede na radu i profesionalne bolesti, uključujući i specifičnu zdravstvenu zaštitu radnika te dopunskoga i dodatnoga zdravstvenog osiguranja, koje u skladu sa zakonom kojim se uređuje dobrovoljno zdravstveno osiguranje provodi Zavod, za svaku kalendarsku godinu utvrđuje se financijskim planom Zavoda.

Članak 69.

Financijski plan Zavoda, uravnoteženje i preraspodjelu unutar kalendarske godine donosi Upravno vijeće Zavoda u skladu s člankom 29. točkama 3. i 6. ovoga Statuta.

Članak 70.

Zavod vodi poslovne knjige na način da osigurava praćenje primitaka-prihoda po izvorima za poslovne fondove obveznoga zdravstvenog osiguranja, dopunskoga zdravstvenog osiguranja i dodatnoga zdravstvenog osiguranja koje provodi Zavod te utvrđenih programa i aktivnosti u financijskom planu Zavoda za svaku kalendarsku godinu.

Članak 71.

Zavod financijsko poslovanje obveznoga zdravstvenog osiguranja kao i dopunskoga i dodatnoga zdravstvenog osiguranja koje provodi Zavod obavlja putem računa Zavoda u Hrvatskoj narodnoj banci.

Članak 72.

(1) Za poslovne fondove iz članka 70. ovoga Statuta i za pričuvu Zavod je obvezan voditi poslovne knjige i evidencije sukladno posebnom zakonu.

(2) Raspolaganje sredstvima fondova i pričuve iz stavka 1. ovoga članka utvrđuje općim aktom Upravno vijeće Zavoda.

Članak 73.

Ako Vlada Republike Hrvatske na osnovi dostavljenih godišnjih izvješća o poslovanju Zavoda iz članka 117. Zakona utvrdi da su gubici Zavoda u provođenju obveznoga zdravstvenog osiguranja nastali zbog objektivnih okolnosti, u skladu s člankom 118. Zakona, sanacija gubitaka se pokriva iz državnog proračuna.

DIO JEDANAESTI
 OPĆI AKTI

Članak 74.

Opći akti Zavoda jesu Statut, pravilnici, odluke, poslovnici i drugi akti, kojima se uređuju pojedina pitanja u vezi s djelatnošću Zavoda.

Članak 75.

(1) Osnovni opći akt Zavoda je Statut.

(2) Statut donosi Upravno vijeće Zavoda.

(3) Suglasnost na doneseni Statut Zavoda daje Vlada Republike Hrvatske potvrđivanjem Statuta.

(4) Nakon što ga potvrdi Vlada Republike Hrvatske, Statut Zavoda objavljuje se u »Narodnim novinama«.

(5) Na izvornike Statuta Zavoda i općih akata Zavoda za čije donošenje je ovlašten Zakonom i zakonom kojim se uređuje dobrovoljno zdravstveno osiguranje stavlja se pečat Zavoda s grbom Republike Hrvatske.

Članak 76.

(1) Postupak donošenja općeg akta Zavoda pokreće se prijedlogom općeg akta.

(2) Pravo predlaganja općih akata Zavoda imaju članovi Upravnog vijeća Zavoda, ravnatelj Zavoda, zamjenik ravnatelja Zavoda i Kolegij ravnatelja.

Članak 77.

(1) Statut Zavoda i drugi opći akti Zavoda kojima se uređuju prava i obveze osiguranih osoba Zavoda iz obveznoga zdravstvenog osiguranja, obveznoga zdravstvenog osiguranja za slučaj ozljede na radu i profesionalne bolesti te prava i obveza osiguranika dopunskoga i dodatnoga zdravstvenog osiguranja koje provodi Zavod objavljuju se u »Narodnim novinama« osim općih akata za koje je Zakonom utvrđeno da se objavljuju samo na mrežnoj stranici Zavoda.

(2) Statut Zavoda i drugi opći akti Zavoda iz stavka 1. ovoga članka mogu stupiti na snagu najranije prvoga dana od dana objave u »Narodnim novinama«.

Članak 78.

Drugi opći akti Zavoda objavljuju se na mrežnoj stranici Zavoda i stupaju na snagu najranije prvoga dana od dana objave.

DIO DVANAESTI
 JAVNOST RADA ZAVODA

Članak 79.

(1) Rad Zavoda je javan.

(2) Javnost rada Zavoda osigurava se dostupnošću informacija o radu Zavoda te objavljivanjem Statuta i drugih općih akata Zavoda i informacija koje je Zavod dužan objaviti u skladu sa Zakonom, zakonom kojim se uređuje dobrovoljno zdravstveno osiguranje, zakonom kojim se uređuju rodiljne i roditeljske potpore i posebnim propisima, putem službene mrežne stranice Zavoda i sredstava javnog priopćavanja.

(3) Za davanje obavijesti sredstvima javnog priopćavanja o radu i poslovanju Zavoda ovlašten je samo ravnatelj Zavoda odnosno glasnogovornik Zavoda, a po prethodnoj suglasnosti ravnatelja Zavoda kao i druge osobe koje ravnatelj Zavoda posebnom odlukom ovlasti.

(4) Zavod će uskratiti davanje obavijesti odnosno uvid u dokumentaciju sredstvima javnog priopćavanja ako su u njoj sadržani tajni podaci utvrđeni Zakonom, drugim zakonima, ovim Statutom i općim aktima Zavoda.

(5) Osigurane osobe Zavoda izvješćuju se o radu Zavoda objavom podataka i informacija u javnim glasilima, mrežnoj stranici Zavoda ili na drugi odgovarajući način.

DIO TRINAESTI
 TAJNOST PODATAKA

Članak 80.

Tajni podaci u poslovanju Zavoda smatraju se:

1. podaci koji su Zakonom, drugim zakonom ili općim aktom Zavoda utvrđeni kao poslovna tajna odnosno podaci koji predstavljaju proizvodnu tajnu, rezultate istraživačkog ili konstrukcijskog rada te druge podatke zbog čijeg bi priopćavanja neovlaštenoj osobi mogle nastupiti štetne posljedice za Zavod

2. podaci koji se kao poslovna tajna saznaju od državnih i javnih tijela i drugih pravnih i fizičkih osoba

3. podaci iz djelokruga državnih tijela u području obrane, sigurnosno-obavještajnog sustava, vanjskih poslova, javne sigurnosti, kaznenog postupka te znanosti, tehnologije, javnih financija i gospodarstva od sigurnosnog interesa za Republiku Hrvatsku koji su klasificirani utvrđenim stupnjem tajnosti po posebnim propisima

4. podaci koje sadrže ponude na natječaj, javno nadmetanje ili dražbe – do objave rezultata natječaja, javnog nadmetanja odnosno dražbe, ili na drugi način sukladno zakonu

5. svi osobni podaci, a osobito podaci o zdravlju fizičkih osoba koji su prikupljani i obrađuju se u poslovanju Zavoda, kao i svi osobni podaci fizičkih osoba pohranjeni u informacijskim sustavima Zavoda, uključujući i osobne podatke fizičkih osoba koji se nalaze u Centralnom zdravstvenom informacijskom sustavu Republike Hrvatske (CEZIH-u)

6. podaci koji u skladu s zakonom predstavljaju profesionalnu tajnu

7. podaci koji su prikupljeni, nastali i obrađuju se u poslovanju Zavoda, a koji su zakonom, drugim propisom ili općim aktom Zavoda donesenim na temelju zakona proglašeni službenom tajnom

8. podaci koje u skladu s općim aktom Zavoda proglasi poslovnom tajnom ravnatelj Zavoda.

Članak 81.

(1) Općim aktom Zavoda će se odrediti koji se podaci koji se odnose na poslovanje Zavoda smatraju poslovnom tajnom.

(2) Osobni podaci osiguranih osoba Zavoda koje Zavod prikuplja i obrađuje predstavljaju službenu tajnu.

(3) Izvješća Zavoda o provedenim nadzorima i kontrolama u izvršavanju ugovornih obveza ugovornih subjekata Zavoda, kao i izvješća o provedenim postupcima unutarnjeg nadzora i kontrole nad radom unutarnjih ustrojstvenih jedinica Zavoda i zaposlenika Zavoda predstavljaju službenu tajnu.

(4) Podaci o zdravstvenom stanju, osobnom ili obiteljskom životu osiguranih osoba, radnika Zavoda i drugih osoba koje saznaju radnici Zavoda u obavljanju svojih poslova ili koje saznaju članovi Upravnog vijeća i drugih tijela Zavoda predstavljaju profesionalnu tajnu.

Članak 82.

(1) Podatke koji se smatraju tajnom na uvid trećim osobama smije dati ravnatelj Zavoda i druga ovlaštena službena osoba Zavoda, pod uvjetima utvrđenim Zakonom, posebnim propisom i općim aktom Zavoda.

(2) Povreda dužnosti čuvanja tajne predstavlja težu povredu radne obveze i osnovu za naknadu eventualno pretrpljene štete.

(3) O zaštiti tajnosti podataka brine se ravnatelj Zavoda.

DIO ČETRNAESTI
 PRIJELAZNA I ZAVRŠNA ODREDBA

Članak 83.

Danom stupanja na snagu ovoga Statuta prestaje važiti Statut Hrvatskog zavoda za zdravstveno osiguranje (»Narodne novine«, broj 18/09., 33/10., 8/11, 18/13., 1/14., 83/15. i 108/21.).

Članak 84.

Ovaj Statut, nakon dobivanja suglasnosti Vlade Republike Hrvatske, objavljuje se u »Narodnim novinama«, a stupa na snagu prvoga dana od dana objave.

Klasa: 025-04/25-01/65

Urbroj: 338-01-01-25-01

Zagreb, 31. ožujka 2025.

Predsjednik
 Upravnog vijeća Hrvatskog zavoda
 za zdravstveno osiguranje
 Tomislav Dulibić, dipl. iur., v. r.